Josep Anselm Clavé i Camps

**Josep Anselm Clavé i Camps**, nado en Barcelona o 21 de abril de 1824 e finado o 24 de febreiro de 1874 foi un compositor, escritor e político catalán. Foi unha personalidade destacada na súa época por ser o precursor do movemento coral en Cataluña así como por participar activamente no movemento asociativo do seu país impulsándoo fortemente.

## Traxectoria
Fillo dun comerciante de madeira e de nai coñecedora da lingua francesa e certa cultura musical, perdeu practicamente na súa totalidade a visión ós seis anos debido a unha infección na vista. Xa desde ben cativo comezou a tocar por cafés e tabernas da súa cidade mostrando facilidades co violín, a frauta e a guitarra. Por outra parte sábese que recibiu unha grande influencia do seu pai e dos seus irmáns no ámbito ideolóxico. Gran parte do seu pensamento político, republicano e de esquerdas, formouse durante as conversacións sobre política na súa casa. O feito de estar en contacto continuamente coas clases traballadoras e populares en Barcelona (sobre todo nas tabernas nas que tocaba de noite) influenciouno de maneira decisiva.

### Militancia política
En 1845 foi ó cárcere por vez primeira na Ciutadella, debido a que era xa un activista republicano autoproclamado e coñecido polas autoridades. Anos atrás mantivo contacto con republicanos como Abdó Terrades e Narcís Monturiol e participou en accións revolucionarias como o intento de asalto á Ciutadella. Esta última custoulle a inmobilidade dun dos brazos. Durante toda a súa vida, Clavé foi detido e encarcerado outras dúas voltas: en 1856 xunto co seu irmán Antoni, e en 1867. En 1871 foi detido e levado a declarar por ter relación co atentado que provocou a morte do xeneral Prim. Xusto a continuación, exerceu o cargo de presidente da Deputación de Barcelona. Dous anos despois, durante a primeira república, ocupou diferentes cargos institucionais.

Amais da forte relación e sentimento identitario republicano e federalista, tivo vínculos co socialismo utópico e as influencias que recibiu deste. Clavé, canda a outras persoas como o mesmo Narcís Monturiol, Pau Alsina ou Pere Montaldo, formou parte do colectivo Icarià, que tiña como medio expresión das súas ideas o periódico *La Fraternidad*, o mesmo nome que Clavé utilizou máis tarde para presentar a súa sociedade coral.

### Xornalista
Foi un dos impulsores en Cataluña do primeiro diario comunista. Colaborou de forma activa con *El Cohete*. Foi o fundador e único redactor durante os primeiros anos de *La Vanguardia* e tamén participou como colaborador de *El Estado Catalán*, entre outros.

### Músico
Acadou sona como músico de bares. Formou un trío con Oleguer Burés e Jacint Carbonell. No ano 1845, contactou con el un grupo de xente nova co obxectivo de que lles proporcionase repertorio e un nome. Acabaron por crear a sociedade musical *La Aurora*, dedicada a cantar sobre todo nos ambientes nocturnos serenatas ás mozas, tocar en Nadal ou Pascuas.

Pero sobre todo, foi impulsor do movemento coral en Cataluña, sempre desde unha determinada perspectiva ideolóxica e en favor das clases populares. En 1850 creou a primeira sociedade coral de España, La Fraternidad. Con ela Clavé quería chegar a un maior número de persoas así como de seguir a liña que xa se comezaba a trazar noutros puntos de Europa. Tamén era importante para el o feito de dotar ás clases populares de ferramentas de lecer mais sempre desde unha visión de achegar a cultura ás clases máis baixas. As primeiras actuacións de *La Fraternidad* tiveron unha boa acollida entre o público e gozaron de grande éxito. Consecuencia disto foi en 1853 a persecución por parte das autoridades ('ese rapaz republicano que dirixe coros de obreiros cuxo éxito vai en aumento...!'). De feito ese mesmo ano viuse obrigado a trasladar os espectáculos que ofrecía xa de forma regular nos Xardíns da Nimfa do Paseo de Gracia, aos Campos Eliseos da mesma rúa.

[miniatura|[Teatre Nacional de Catalunya.]]

No ano 1857, tras volver do cárcere, fíxose xestor dos xardíns onde actuaba o seu coro, agora baixo o nome de Sociedade Coral Euterpe. Esta época é considerada como a consolidación de Clavé como músico. Estreou fragmentos da ópera de Wagner *Tannhäuser* (primeira vez que soa o compositor alemán no estado español); a Sociedade Coral Euterpre viaxou por primeira vez a Madrid; en 1858 estreou no Liceu a súa única zarzuela, ''L'aplec del Remei*; e en 1860 publicou canda a Josep Maria Torres un libro de temática satírica *El Carnaval de Barcelona*.

A zarzuela *L'aplec del remei* foi unha das obras con máis éxito do compositor catalán, se ben desde a súa estrea en 1858 caeu no esquecemento. En 2016 o Teatre Nacional de Catalunya abriu con ela a súa tempada de funcións. Na curiosa e divertida interpretación da obra participaron como directora Wanda Pitrowska, Maria Hinojosa (soprano), Marta Fiol (mezzosoprano), Antoni Comas (tenor), Josep-Ramon Oliver (barítono), Miquel Cobos (barítono), Oriol Genís (actor), Roberto G. Alonso (actor), xunto coa Orquestra Sinfónica da Escola Superior de Música de Catalunya.

Casou con Isabel Soler i Bosch, con quen tivo catro fillos.

## Obras 
* *La estrella matutina (1847)*
* *Las rosas de abril (1848)*
* *Fraternidad (1849)*
* *La flor de las tunas (1851)*
* *La ilusión (1852)*
* *Ester (1853)*
* *A la luz de la Luna (1854)*
* *¡Un beso! (1855)*
* *El primer amor (1856)*
* *La Tuna (1857)*
* *Les Flors de maig* (1858)
* *L'Aplec del remei* (1858)
* *Per als pobres (1858)*
* *Cap el tard (1859)*
* *La toia de la núvia (1860)*
* *La Verema (1862)*
* *El chinito (1863)*
* *¡Gloria a España! (1864)*
* *La Maquinista* (1867) Importante influencia de Verdi. É unha especie de himno dedicado á clase traballadora. 
* *Pasqua Florida* (1868)
* *Pel juny la falç al puny* (1869)
* *Horas felices (1865)*
* *L'edat ditxosa (1866)*
* *Els Xiquets de Valls* (1867) Durante a segunda república, unha parte desta obra foi utilizada como parte do himno de *Els Segadors.* Na versión final do himno decidiuse eliminar esta parte.
* *La revolución* (1868). Dedicada ao seu compañeiro Abdo Terrades.
* *Pel juny la falç al puny* (1869)
* *La Marsellesa* (1871)
* *Goig i planys* (1873)

## Notas
## Véxase tamén
### Bibliografía 
*Diputació de Barcelona (Área de cultura) (1999): *Clavé al cor (1824-1874)*.
* (2016): *Josep Anselm Clavé: una vida al servei de la cultura i la llibertat*. Coedició amb la Diputació de Barcelona. ISBN 978-84-16605-44-6.
* (1897): *Clavé y su obra*. Barcelona: Imp. Cunill.
* (2008): *La societat coral Euterpe*. Barcelona. Rúbrica editorial. ISBN 978-8496986-00-8
*CARBONELL i GUBERNA, Jaume.&nbsp;*Josep Anselm Clavé i el naixement del cant Coral a Catalunya (1850-1874).*&nbsp;Cabrera de Mar: Galerada, 2000

### Ligazóns externas 
*Artigo en *El País*, 26 de setembro de 2016 .
**L'aplec del remei*, na web do TNC .
**Diccionari biogràfic del moviment obrer als països catalans'' .